b'\n_START_ARTICLE_\nJanne Kivivuori\n_START_PARAGRAPH_\nJanne Kivivuori (s. 1967) on Helsingin yliopiston kriminologian professori ja Helsingin yliopiston yhteydess\xc3\xa4 toimivan Kriminologian ja oikeuspolitiikan instituutin kriminologisen yksik\xc3\xb6n esimies. H\xc3\xa4n on my\xc3\xb6s sosiologian ja kriminologian historian dosentti Oulun yliopistossa aate- ja oppihistorian oppiaineessa. Lis\xc3\xa4ksi h\xc3\xa4n on toiminut oikeusministeri\xc3\xb6n Rikoksentorjuntaneuvoston tutkimusjaoston puheenjohtajana. Kivivuori v\xc3\xa4itteli valtiotieteiden tohtoriksi vuonna 1994 Helsingin yliopistosta sosiologian alalta. _NEWLINE_Kivivuoren keskeisi\xc3\xa4 tutkimusalueita ovat rikollisuuden tutkimusmenetelm\xc3\xa4t sek\xc3\xa4 kriminologian teoria ja historia. Kivivuori on kehitt\xc3\xa4nyt tai ollut mukana kehitt\xc3\xa4m\xc3\xa4ss\xc3\xa4 suomalaisia kokonaisrikollisuuden seurantaj\xc3\xa4rjestelmi\xc3\xa4, joita ovat esimerkiksi Nuorisorikollisuuskysely (1995\xe2\x80\x93) Henkirikollisuuden seurantaj\xc3\xa4rjestelm\xc3\xa4 (2002\xe2\x80\x93), Yritysuhritutkimus (2010\xe2\x80\x93) ja Kansallinen rikosuhritutkimus (2012\xe2\x80\x93). H\xc3\xa4n on lis\xc3\xa4ksi osallistunut kansainv\xc3\xa4listen rikollisuusosoittimien rakentamiseen (International Self-Report Delinquency Study, European Homicide Monitor). Kriminologian historian saralla Kivivuori on tutkinut rikollisuuden empiirisen mittaamisen kehityst\xc3\xa4 ja sen vaikutusta tutkimusalan teoriaperustaan sek\xc3\xa4 Veli Verkon (1893\xe2\x80\x931955) ty\xc3\xb6t\xc3\xa4 suomalaisen kriminologian perustajana._NEWLINE_Kivivuoren tutkimuksia on julkaistu lukuisissa kansainv\xc3\xa4lisiss\xc3\xa4 tiedelehdiss\xc3\xa4 kuten Acta Sociologica, British Journal of Criminology, Crime and Justice, European Journal of Criminology, Journal of Experimental Criminology, Journal of Scandinavian Studies in Criminology and Crime Prevention ja Scandinavian Journal of History. H\xc3\xa4n on julkaissut my\xc3\xb6s kriminologian alaan kuuluvia monografioita, kuten Discovery of Hidden Crime (2011), Rikollisuuden syyt (2013) ja Kriminologia \xe2\x80\x93 Rikollisuus ja kontrolli muuttuvassa yhteiskunnassa (2018)._NEWLINE_Kriminologisen tutkimusty\xc3\xb6ns\xc3\xa4 lis\xc3\xa4ksi Kivivuori on julkaissut teoksia, jotka k\xc3\xa4sittelev\xc3\xa4t yhteiskunnan, kulttuurin ja k\xc3\xa4ytt\xc3\xa4ytymisen normatiivisen s\xc3\xa4\xc3\xa4ntelyn psykologisoitumista eli psykokulttuuria (Psykokulttuuri 1992, Psykopolitiikka 1996 ja Psykokirkko 1999). H\xc3\xa4n on tarkastellut my\xc3\xb6s tiedon asemaa ja tietoon kohdistetutta arvostelua (esim. Paha tieto 2003).'